Flieles magħduda

Kemm jagħmel ħażin min jgħodd il-flieles qabel ma jfaqqsu!

Ċert kemm wieħed jista' jkun ċert minn xi ħaġa, ma jiswielu qatt li jagħmilha fatta qabel ma x-xilep ikun ġewwa.

Dejjem għarralu min kanta l-glorja bla ma kellu s-sabar jistenna sakemm il-ġirja tintemm.

Fuq kollox, wieħed irid jibqa' jaqdef b'saħħtu kollha, mingħajr serħan, sal-barkun.

Il-ġirja sal-barkun

Il-kampanja elettorali għaddejja b'ritmu qawwi u għad fadal ġimagħtejn twal sa ma tiġi fi tmiemha.

Nies imħeġġa żżejjed fuq iż-żewġ naħat tal-iskjerament politiku diġà qed jgħajtu l-hallelujah bħallikieku llum kien l-4 ta' Ġunju.

Il-ħeġġa tagħhom tagħmilhom.

Jagħmlu bħal dak l-iblah ċorma jaħsibha ġgajta u għadira baħar.

Iblah hu min jitlaq idejh u jserraħ moħħu għax jistħajjel li diġà qed iħoss fuq rasu r-rand tar-rebħa.

Il-palju jista' jkun f'idejk biss meta t-tellieqa tispiċċa u ebda stħajjil ma jista' jġib dak il-waqt eqreb lejk.

Xi wħud hekk qed jagħmlu għax, għandu mnejn, jobsru li l-kompetituri tagħhom waqgħu lura diġà jew qatgħu qalbhom.

Xejn minn dan m'hu aktar 'il bogħod mir-realtà.

F'kampanja elettorali għad irid jitwieled il-kompetitur li jċedi l-armi qabel ma jkun ċert li l-linja qabiżha ħaddieħor.

Ta' stinat li hu, jibqa' jirsisti sal-aħħar u ebda nifs ma jagħti 'l min qed jiġri miegħu jekk mhux biex jingannah u jġiegħlu jaqa' lura.

Il-waqt tal-indeċiżi

Min qed jaħseb, fuq iż-żewġ naħat tal-iskjerament, li l-kampanja ta' xi naħa jew oħra hija passiġġata jew li l-ġimagħtejn li fadal huma biss formalità żejda, qed jitqarraq bil-kbir.

Attitudni bħal din hija tipika tat-telliefa u tal-boloh, li jintebħu bl-iżball kbir tagħhom meta jkun tard wisq u meta jkunu qed jilagħqu t-trab.

Min irid jirbaħ ma jistax ikollu attitudni bħal din.

Irid jibqa' jissielet sal-aħħar b'saħħtu kollha u bil-qawwa tiegħu kollha.

Ħadd m'hu se jċedilu xejn.

Ħadd m'hu se jħallih jagħmel rebħa ħafifa.

Ħadd m'hu se jieħu l-iċken vantaġġ biex jgħaddi qabel jew biex jasal l-ewwel.

Il-kampanja issa qiegħda fi żmien meta l-indeċiżi jonqsu dejjem aktar.

Għax jibdew jiddeċiedu.

Dan hu ż-żmien, fis-saħna li qed tikkarga ruħa, meta d-dubji tagħhom tagħhom idubu.

Dan hu ż-żmien, tant delikat, meta l-pendlu tagħhom jibda jistrieħ lejn naħa jew oħra.

Min jaħseb li 'l dawn in-nies kisibhom għalih diġà, jagħmel l-iżball li jgħodd il-flieles qabel ma jfaqqsu.

L-agħar ġimagħtejn

Fadal ġimagħtejn oħra.

Mhumiex ftit.

F'kampanja elettorali, u waħda qasira u intensiva bħalma hi din, huma twal ħafna u ħafna.

Fihom jista' jiġri minn kollox.

L-attenzjoni ma tistax taqa' mqar b'farka waħda f'min irid ikanta vittorja.

Huma ġimagħtejn kruċjali li fihom kull fibra trid taħdem ma' oħra biex l-isforz ikun wieħed solidu, qawwi u ffukat.

Xejn f'dan il-waqt ma jista' jitħalla għall-każwalità.

L-aqwa ta' kull tellieqa hija fl-aħħar waqtiet tagħha meta l-ġerrej juri kemm għandu l-ħila jġib flimkien il-forzi kollha tiegħu għal tir wieħed li jitlob mingħandu kollox jew xejn.

F'dan il-waqt trid issaltan il-kalma, il-moħħ ċar, il-konċentrazzjoni, iżda fuq kollox il-ħsieb li ħaddieħor, li qed itellaq kontrik, hu determinat daqsek, irid jirbaħ bħalek, u m'għandu ebda intenzjoni li jċedilek l-iċken millimetru tat-triq.

Għaldaqstant, kulmin qiegħed f'din it-tellieqa feroċi m'għandux ifittex mistrieħ jew iċedi għat-telqa'.

Fuq kollox, m'għandu jagħmel xejn fatta, imma jsus 'il quddiem b'ruħu kollha bħallikieku kull ġerrej ieħor jinsab ma' saqajh ras imb'ras miegħu.

Ir-rebħa mhijiex rebħa qabel tkun rebħa.


Il-kalma meħtieġa

Dawn huma żminijiet li jeħtieġu l-kalma.

Faċli jisħnu l-irjus.

Faċli n-nies jgħaġġlu.

Faċli l-emozzjonijiet jisplodu.

Iżda dak li jiġi faċli, għall-anqas fis-soċjetà Maltija lejlet elezzjoni ġenerali, ma jgħin xejn meta dik li hi meħtieġa hija r-raġuni.

Il-mument jgħaddi.

Li jibqa' hu x-xogħol bieżel u għaqli.

Il-ferneżija tal-mument

Dan hu l-mument meta kulħadd se jgħid tiegħu.

Jipprova jbigħ min jgħajjat l-aktar.

L-arja timtela b'messaġġi konflinġenti u kontradittorji; bi ħsejjes igiddbu 'l xulxin; b'pika ta' kliem u xejn anqas b'tgħajjir.

Tisma' mingħajr ma trid.

Ukoll jekk tipprova tittarrax.

Kulħadd jipprova jimpressjonak; jiġbidlek l-attenzjoni; ikaxkrek miegħu.

Għall-ewwel tibda tisma' xi ħaġa.

Imbagħad, meta jistorduk, tkompli tisma' anqas u anqas.

Meta fl-aħħar tispiċċa b'moħħ vojt li qisu laqtitu sajjetta: imtarrax u mnemnem.

Il-ferneżija tal-mument f'kampanja elettorali ma taħfirha lil ħadd.

Għada jew pitgħada, waqt li s-saħna tiħrax, kulħadd jinqabad fiha.

Iżda hu mument li ma jdumx wisq.

M'għandux wisq sustanza.

Iċaqlaq l-arja, imma l-arja tiqaflu u, fl-aħħar mill-aħħar, twarrbu u teħodlu postu.

Huwa mument li jgħaddi bħalma għaddew ħafna oħrajn qablu u bħalm jgħaddu ħafna oħrajn warajh.

L-aħħar linja tal-kont

Filwaqt li l-mument jgħajjat qisu miġnun, il-ġejjieni jibqa' sieket jistenna.

Huwa l-ġejjieni li jgħodd.

Is-sustanza għandu qiegħda.

Jiġi mingħajr ma jisforza lilu nnifsu.

Jirkibna mingħajr ma nsejħulu.

Jiġi żgur u ma jiddawwarx.

Il-kontijiet miegħu rridu nagħmluhom.

Biex nilqgħu għalih, biex nilqgħu l-ġejjieni, jeħtiġilna naħsbu b'rasna.

Ma nħallux id-dagħdigħa tal-mument jnixxfilna d-demm li rridu naħsbu bih.

Il-qalb għaġġiela teċita l-moħħ, imma ma tħalliehx jaħseb.

Aħna għandna bżonn il-ħsieb, jeħtiġilna naħsbu, jaqblilna naħsbu għal meta l-ferneżija tal-mument tintemm u kollox jaqa' f'postu.

Biex niġġudikaw dak il-mument fil-ġejjieni, huwa l-mument tal-imgħoddi li rridu nqisu.

Għax min se jkun fir-ras u r-riedni għada, huwa fuq id-dmir li wettaq fl-imgħoddi, u mhux imgħoddi 'l bogħod, li rridu nqisuh.

Żamm kelmtu?

Għamel dak li wiegħed?

Użah tajjeb iż-żmien?

Radd dak li kellu jrodd?

L-aħħar linja tal-kont fuq id-dħul u l-ħruġ ta' qabel tinħadem.

Fuqhom toqgħod tiġix ħamra jew ħadra.

Il-kalma meħtieġa

Meta tagħmel il-kontijiet teħtieġ il-kalma, ir-ras fuq għonqha, id-demm biered.

Xi ftit jew wisq, insomma.

Għax, fiċ-ċirkustanzi, dan mhuwiex se jkun possibbli għal kollox.

Madanakollu, xorta waħda tibqa' meħtieġa, u meħtieġa bil-wisq u bil-kbir, il-kalma.

Jeħtieġ nibqgħu lkoll nies razzjonali, jekk jista' jkun.

Għax ħafna huma dawk f'Malta u Għawdex li, meta jitkellmu fuq politika—u fuq reliġjon ukoll—ma jibqgħux jirraġunaw, isiru isteriċi u demmhom jibda jbaqbaq.

Dan ma jixraq lil ħadd, l-aktar l-aktar 'l-elettorat li jrid jagħmel il-kontijiet miegħu nnifsu u mal-ġejjieni ta' pajjiżu.

Fuq kollox, żgur li m'għandu jkun hemm—xejn, xejn, xejn—vjolenza min-naħa ta' ħadd.

U jekk xi ħadd jirrikorri għaliha, għax imġienen hawn kemm trid, hu d-dmir ta' kull bniedem sensat li ma jirritaljax.

Il-vjolenza dejjem għamlet aktar ħsara lil min jagħmilha milli lil min saret.

Tabilħaqq, dħalna għal żmien diffiċli, żmien ta' prova, żmien in-nervoziżmu, iżda wkoll żmien li jitlob l-aktar kwalitajiet ċivili m'għand kulħadd.

Huwa f'dan iż-żmien, speċjalment f'dan iż-żmien, li lkoll irridu nuru l-maturità politika u r-responsabbiltà ċivili tagħna.

GĦALL-BEJGĦ MILL-ĦWIENET EWLENIN TAL-KOTBA

T I T I L F U X !


Partitiżmi, wegħdiet u biżgħat oħra

Aktar ma l-folol jiskjeraw irwieħhom f'partiti tribali aktar jitbiegħdu mir-realtà.

Wara biss ġimagħtejn ta' kampanja elettorali intensa, it-trunċieri diġà tħaffru hekk fil-fond li, minn ġo fihom, wieħed jista' jara anqas dak li hemm fil-madwar, mhux biss fil-bogħod, imma wkoll fil-qrib.

Għalkemm nisimgħu dwar prijoritajiet, dak li jingħad fil-mikrofoni diġà beda jsir hekk sempliċi—anzi, sempliċistiku—li kull sfumatura jew ħajra għal argumentazzjonijiet sensata qed tintefa dejjem aktar biex jibqa' biss karikatura bħal dik li jħażżu t-tfal tan-nuna.

Il-folol jitolbu mill-kelliema l-A, B, Ċ, u l-kelliema jagħtuhom preċiżament dak.

Kampanja elettorali ma tippermettix l-iċken sofistikazzjonijiet għax il-partitiżmu mhuwiex dwar x'naħsbu imma dwar li ma naħsbux.

Għalhekk hija magħmula l-aktar minn slogans kważi inkomprensibbli, repetizzjonijiet kważi ipnotiċi u emozzjonijiet kważi paranojċi.

Il-maniġġjar tal-biżgħat

Fuq kollox, kampanja elettorali hi taħriġ fil-maniġġjar ta' biżgħat mistura.

Tal-biża' mit-telfa.

Tal-biża' mir-raġun li jistgħu jkollhom tal-partit l-ieħor.

Tal-biża' li jista' jinkixef wisq.

Tal-biża' li jistgħu jingħadu affarijiet żbaljati li jagħtu vantaġġ lill-oħrajn.

Tal-biża' li l-voti l-ġodda u l-voti indeċiżi se jmorru għand ħaddieħor.

Qabel kollox, tal-biża' li se nispiċċaw bla setgħa.

Dawn il-biżgħat m'huma xejn aktar minn uċuh differenti mill-biża' tal-mewt.

Il-mewt tar-riedni.

Il-mewt li nibqgħu minn fuq.

Il-mewt tal-aċċess għall-għejun tal-ġid.

Il-mewt li jien nieħu r-raġun.

Il-mewt li tal-partit l-ieħor jibqa' sottomess.

Ix-xogħol ewlieni tal-politiku f'kampanja elettorali hija li l-wegħdiet tiegħu jnessu dawn il-biżgħat.

Li jostor il-biża' tal-mewt.

Li jpinġi l-biżgħat bħala opportunitajiet.

Li jwemmen lill-folol fl-immortalità tal-eżistenza.

Li jwebbel lill-partitarji u 'l kulmin qed jagħti widen li hemm futur, u li l-futur hu marbut miegħu, u li m'hemmx futur mal-partit l-ieħor, li mal-partit l-ieħor hemm il-mewt.

L-addizzjoni tal-kampanja

Kampanja elettorali hi addittiva għax, bla ħadd ma jkun irid, iġġib il-pika tal-ġlied għar-rebħa 'l fuq mill-kooperazzjoni tal-ftehim għat-tmexxija.

Fil-fatt, trikkeb 'il dik fuq din, tant li din tal-aħħar kważi kważi tisfuma fix-xejn.

Il-kapaċità tibda trid tintwera fis-sengħa tal-gwerra mhux f'dik tat-tmexxija.

Il-punt ta' min għandu jmexxi jitlef il-post ewlieni tiegħu u jsir għal kollox sekondarju.

Għaldaqstant, minflok ma jitqiesu sewwa l-kwalitajiet meħtieġa għat-tmexxija għaqlija, jibdew jitqiesu biss il-potenzjalitajiet distruttivi tal-armi ballistiċi li jintużaw.

Il-qalba tal-kampanja kollha ma tibqax aktar l-għażla ta' min għandu jmexxi imma biss min se jkollu l-ħila jeqred lill-għadu u jirbaħlu.

Dan hu enormement addittiv għax jersaq ħafna lejn speċi ta' diżordni mentali maħkum minn ħtieġa kompulsiva għal eċċitament li jġib gost momentarju li ma jqis ebda konsegwenza dannuża.

F'kampanja elettorali bħal tagħna l-addizzjoni hi kollettiva, u dan iżid fil-perikolużità u l-prekarjetà tagħha.

Tgħib ir-realtà

Dan kollu, intenni, huwa mill-aktar imbiegħed mir-realtà.

Għax kemm l-addizzjoni, kemm il-wegħdiet illusorji, kemm il-biżgħat mistura u kemm il-partitiżmi tribali m'għandhomx x'jaqsmu xejn ma governanza.

Anzi, huma l-maqlub tagħha.

Mhux biss il-karra jinġieb quddiem il-ħmar, imma saħansitra l-ħmar għotor xi mkien fit-triq.

Sakemm il-kampanja tintemm tliet ġimgħat oħra, ir-realtà tkun għabet għal kollox.

Flokha jieħu postha il-ferq manikew tal-aħmar u l-blu.

Xejn aktar.

Li hu agħar hu li l-irrazzjonalità tal-biċċa xogħol kollha tkun tidher bħala l-aktar ħaġa razzjonali u sensata li tista' teżisti.

Il-vot, imbagħad, meta jiġi, ma jkunx dwar il-materjalità ta' xi ħaġa imma biss dwar immaġinarju fantastiku li jippoża ta' xi ħaġa konkreta.

Dan għaliex l-unika ħaġa essenzjali li tibqa' f'moħħ il-folol hija min se jiċċelebra fl-4 ta' Ġunju.